กลัวหูดับ
หลังจากแบงก์ชาติกระโดดมาจัดตั้งศูนย์คุ้มครองผู้ใช้บริการทางการเงิน
1 มี.ค. 2555

โดย...ทีมข่าวการเงิน
หลังจากแบงก์ชาติกระโดดมาจัดตั้งศูนย์คุ้มครองผู้ใช้บริการทางการเงิน (ศคง.) ยังไม่ถึง 2 เดือนดี ก็เกิดอาการ ตาสว่าง ดวงตาเห็นธรรม
เมื่อประชาชนรายย่อยตะแล้ปแก๊ป แห่ทอระสับมาร้องทุกข์ผ่าน 1213 จนหูแทบไหม้ รวมแล้ว 4,000 ราย เฉลี่ยวันละ 172 สายต่อวัน 
แชมป์อันดับหนึ่ง ที่ยกหูมาร้องเรียนคือ เรื่องบริการทางสถาบันการเงิน
หากปล่อยปัญหาคาราคาซังอย่างนี้ไม่ได้ ศคง.ต้องหูดับ หูพัง เดินเมาแป๋ ไม่ตรงทาง เหมือนนักการเมืองดังเป็นแน่
“อมรา ศรีพยัคฆ์” ผู้ช่วยผู้ว่าการสายวางแผนและงบประมาณ ธปท. ที่เป็นแม่งานใหญ่ จึงปิ๊งไอเดียต้องจัดวัคซีนภูมิคุ้มกันด้านการเงินให้ประชาชน
ว่าแล้วก็สั่งจัดงานใหญ่ “Financial Wisdom Fair : ปัญญาสู่ความมั่นคงทางการเงิน” เท่ซะไม่มี กะสร้างภูมิคุ้มกันด้านการเงินแก่ผู้บริโภค เผยแพร่ความรู้ทางการเงินแก่ประชาชนทั่วไป ระหว่างวันที่ 16-18 มี.ค.นี้ ที่ศูนย์การประชุมแห่งชาติสิริกิติ์
ไม่เฉพาะอัดแน่นภูมิความรู้เรื่องเงินทองที่ควรรู้เท่านั้น ยังดึงธนาคารพาณิชย์ 6 แห่ง มาให้คำปรึกษาเรื่อง การเงินฟรี ก่อนที่จะหูดับ ตับไหม้ อิๆๆๆ